
Νέο έργο της PAROSTEC στην Αντίπαρο

Η κατασκευαστική εταιρεία PAROSTEC ολοκλήρωσε πρόσφατα την κατασκευή μίας νέας πολυτελούς μονοκατοικίας στην Αντίπαρο, προσθέτοντας ένα ακόμη έργο υψηλών προδιαγραφών στο χαρτοφυλάκιό της. 

Η κατοικία, συνολικής επιφάνειας 450 m², αναπτύσσεται σε δύο επίπεδα, περιλαμβάνει επτά υπνοδωμάτια και φέρει την υπογραφή του γραφείου Tessera Architects.

Αρχιτεκτονικά, το κτίριο συνδυάζει στοιχεία της κυκλαδίτικης παράδοσης με τον σύγχρονο σχεδιασμό. Οι λευκοί ασβεστωμένοι όγκοι και οι χειροποίητες λιθοδομές εντάσσονται αρμονικά στο τοπίο, ενώ μεγάλα ανοίγματα προσφέρουν ανεμπόδιστη θέα προς το Αιγαίο. Το οικόπεδο και οι εξωτερικές ζώνες διαμορφώνονται σε πολλαπλά επίπεδα, με εκτεταμένους χώρους υπαίθριας διαβίωσης, σκιασμένες πέργκολες και πισίνα υπερχείλισης που δημιουργεί οπτική συνέχεια με τον ορίζοντα.

Η επιλογή υλικών και η μεσογειακή φύτευση συνθέτουν μια φυσική προέκταση του νησιωτικού ανάγλυφου, συνδυάζοντας κομψότητα και αυθεντικότητα. Στο εσωτερικό, οι φωτεινοί και αέρινοι χώροι ακολουθούν μίνιμαλ σχεδιασμό με ζεστές, φυσικές υφές. Ευρύχωροι χώροι καθιστικού και τραπεζαρίας ανοίγουν απρόσκοπτα προς τις βεράντες, ενισχύοντας τη ροή ανάμεσα στο μέσα και το έξω. Κατά το ηλιοβασίλεμα, ο διακριτικός φωτισμός και οι πανοραμικές θεάσεις μεταμορφώνουν την κατοικία σε ήρεμο καταφύγιο.

Το έργο διαθέτει ολοκληρωμένες υποδομές για αποθήκευση και διαχείριση νερού, με πρόβλεψη συλλογής βρόχινου νερού, καθώς και σύγχρονο σύστημα λειτουργίας της πισίνας με ειδικούς τεχνικούς χώρους, εξασφαλίζοντας ομαλή και αποδοτική λειτουργία της κατοικίας. Η τεχνολογική προσέγγιση δίνει έμφαση στη λειτουργικότητα, την ανθεκτικότητα και την ποιότητα κατασκευής.

Με την ολοκλήρωση του συγκεκριμένου έργου, η PAROSTEC επιβεβαιώνει τη δέσμευσή της σε κατασκευές υψηλής ποιότητας που σέβονται το κυκλαδίτικο περιβάλλον και ανταποκρίνονται στις απαιτήσεις σύγχρονης κατοίκησης.

Πληροφορίες για την PAROSTEC
Η ελληνική κατασκευαστική εταιρεία PAROSTEC (www.parostec.gr), πρωταγωνιστεί στις Κυκλάδες από το 1990, έχοντας κατασκευάσει περισσότερες από 160 πολυτελείς βίλες και ξενοδοχεία υψηλών προδιαγραφών στην Πάρο και στην Αντίπαρο. Ενώ τα τελευταία χρόνια δραστηριοποιείται και στην Αθήνα. Η εταιρεία αναλαμβάνει απαιτητικά έργα σε οποιαδήποτε κλίμακα, που απαιτούν βαθιά κατανόηση σχεδιασμού, αισθητικής και δεξιοτεχνίας. Την τελευταία δεκαετία, τη διοίκηση έχουν αναλάβει ο Γιώργος Οικονομόπουλος και ο Γιώργος Καγγέλης, που αποτελούν τη 2η γενιά της οικογενειακής επιχείρησης. Η PAROSTEC διαθέτει γραφεία σε Πάρο, Αντίπαρο και Αθήνα και ο αριθμός των εργαζομένων ξεπερνά τα 50 άτομα. Στο πελατολόγιό της συμπεριλαμβάνονται εφοπλιστές, CEOs πολυεθνικών και αστέρες του Hollywood από τη Γαλλία, την Αγγλία, την Ελβετία, το Βέλγιο, τη Γερμανία, το Ισραήλ και την Ελλάδα. Έχει συνεργαστεί με τα πιο σημαντικά αρχιτεκτονικά γραφεία της Ελλάδας, αλλά και του εξωτερικού: DECA architecture, Nikos Valsamakis, 4K Architects/Decavalas, Agiostratitis, Rizos Architects, BLOCK722 Αrchitects+, Tessera Architects, Ese Studio,ISV Architects, Studio Seilern Architects, Tala Mikdashi κ.α.. Στους στρατηγικούς στόχους της εταιρείας, τα επόμενα χρόνια, είναι η κατασκευή περισσότερων κτιρίων με χαμηλό ενεργειακό αποτύπωμα και η επέκτασή της εκτός συνόρων. 

